ડીઆરડીઓની ૫૦ પ્રયોગશાળાઓમાં ૨૫,૯૬૬ કર્મચારીઓ છે. તેમાંથી ૫૦૦૦ વૈજ્ઞાનિકો છે. દેશની આ મહત્વની સંશોધન સંસ્થામાંથી વૈજ્ઞાનિકો નોકરીઓ છોડી રહ્યાની પણ બૂમ આવી છે. સંસદીય સમિતિઓના અહેવાલમાં પઠાનકોટ આતંકી હુમલા સહિતનાનો ઉલ્લેખ કરીને લશ્કરી દળો માટેનાં ક્ષેત્રોની સુરક્ષા પર વધુ ભાર મુકાયો છે કારણ આવા હુમલાઓમાં ઘણા જવાનો અને અધિકારીઓ શહીદ થયા છે.કેન્દ્ર સરકારે લશ્કરી દળો ભણી ઓરમાયું વર્તન રાખવાનું વલણ ત્યાગવાની જરૂર છે. ભારતમાં નાગરિકો નિરાંતે સૂઈ શકે છે કે સુરક્ષિત હોવાની અનુભૂતિ કરી શકતા હોય તો એ લશ્કરી દળોને પ્રતાપે જ. એટલે એમને પ્રાથમિકતા આપવી અનિવાર્ય છે.